
Nafarroako Gobernuko Osasuneko kontseilariak hauxe jakinarazten du Unión del Pueblo Navarro (UPN) talde parlamentarioari atxikitako foru-parlamentari Leticia San Martín Rodríguez eginiko informazio-eskariari loturik (11-25/PES-00423):
Nafarroako 2025eko aurrekontu orokorren 390 eta 391 zuzenketek proposatzen dute Nutrizio Estrategia eginen duen dietista/nutrizionista bat behin-behinean kontratatzea, eta Nafarroako Ospitale Unibertsitarioaren aurrekontu-lerro bati esleitu zitzaizkion.
Zuzenketaren zioak hauxe jasotzen du: “Nafarroa erreferentzia eta aitzindari izaten ahal da Nutrizio Estrategia bat garatzeko eginahalean, osasunaren arloan duen asistentzia- eta ikerketa-potentziala Foru Komunitateko elikagai-industriarenarekin loturik. Horretarako, asistentzia-mailen arteko lan integratua egin behar da, irizpide zientifiko bateratuetan oinarritutako gomendioekin eta biztanleriaren nutrizio-egoeraren arretan inplikatutako estamentuen parte-hartzearekin. Nafarroako nutrizio-estrategiak nutrizioarekin loturiko asistentzia-arazo nagusienei erantzun behar die: 1. Gehiegizko pisua eta obesitatea, horiek identifikatzen baitira patologia kroniko, kardiobaskular eta minbizi guztien oinarrian, baita arazo osteomuskularrak, ginekologikoak eta osasun mentalekoak ere, besteak beste. Eta garrantzi berezia du haurren obesitateak Foru Komunitatean eta zaurgarritasun psikosozialeko faktoreak dituzten kolektiboetan. 2. Gaixotasunarekin lotutako desnutrizioa. Ospitaleetan, 70 urtetik gorako pertsonen % 30i baino gehiagori eta adin horretatik beherakoen % 25i baino gehiagori identifikatu diote, eta pazienteen pronostikoari eta asistentzia-premiari lotuta dago. 3. Disfagia: buruko eta lepoko minbiziaren tratamenduei lotua; birika, esofagoa eta prozesu zerebrobaskularrak eta degeneratiboak (ELA, parkinsona, dementzia...). 4. Elikadura-jokabidearen nahasmenduak: Osasun Mentalaren estrategiarekin integratuta, Osasun Mentaleko Gerentziaren jantoki terapeutikoan eta beste zenbait proiektutan. 5. Metabolopatien nutrizio-tratamendu esklusiboa (glukogenosia, fruktosemiak, fenilzetonuriak, azidemiak...) eta nutrizio-tratamendu esklusiboko beste gaixotasun batzuk (adibidez, zeliakia). 6. Dagoeneko garatuta dauden beste gaixotasun batzuen nutrizio-tratamendua: diabetesa, hesteetako hantura-gaixotasuna, paziente onkologikoak eta horiei lotutako nutrizio-nahasmenduak edo tratamendu kirurgikoen ondoriozkoak, kimioa eta erradioterapiak. Gainera, estrategia horretan elikaduraren oinarriak garatzen ahal dira ospitaleetan, zentro soziosanitarioetan, jantoki sozialetan, enpresetako jantokietan, ikastetxeetan eta udal-erakundeek duten elikadura-euskarria kudeatzean. Era berean, Elikadura Segurtasunean eta Nutrizioan oinarrituta egiten den elikadura-kontrol beharrezkoa indartuko luke”.
Estrategiak lantzea Osasun Zuzendaritza Nagusiaren Plangintza, Estrategia Sanitario eta Ikerketa Zerbitzuaren ardura da. Horretarako, bada inplikaturik diharduten osasun-sistemako zenbait profesionalen lankidetza ere, bai eta hiru osasun-arloen ordezkaritza eta beharrezkotzat jotzen diren eragile guztiak ere, hala nola elkargo profesionalak eta herritarrak.
Kontratazioa egin aurretik, proposamenaren bideragarritasuna aztertu zen, kontuan izanik haren hedadura eta patologian, jantokietan eta Elikagaien Segurtasunean oinarritutako ikuspegia. Kontuan izan zen, orobat, Nafarroako biztanleriaren nutrizio-egoeraren diagnostikorik ez izateak eragindako zailtasuna.
Zuzenketa-proposamena gauzatzeko, zenbait lan-ildo identifikatu ziren Plangintza, Osasun Estrategia eta Ikerketa Zerbitzuaren, Nafarroako Osasun Publikoaren eta Lan Osasunaren Institutuaren eta Nafarroako Ospitale Unibertsitarioaren Gerentziaren artean, egingarritasun eta zehaztasun handiagoa lortzeko eskura zen denbora-tartean, zenbait zerbitzutan lantzen ari ziren ekintzetatik abiatuta. Hasieran, hiru hauek identifikatu ziren:
1.
Nafarroako biztanleen nutrizio osasungarria: bizimodu eta ingurune osasungarriak.
2.
Gaixotasunarekin lotutako desnutrizioari heltzea Foru Komunitateko laguntza-zentro publikoetan.
3.
Gehiegizko pisuari (gainpisua eta obesitatea) aurre egitea Nafarroako biztanlerian, bizitzako etapa guztietan.
Bestalde, Nafarroako Osasun Publikoaren eta Lan Osasunaren Institutuak 2022. urtearen amaieratik Hezkuntza Departamentuarekin lankidetzan abiarazitako lanari jarraitu nahi zitzaion. Lan horretan, hasiak ziren Elikadura Segurtasunaren eta Nutrizioaren Espainiako Agentziaren (AESAN) Elikadura Katearen Kontrol Ofizialerako Plan Nazionalaren 16. Programari buruzko informazioa jasotzen, ikastetxeetako menuei, saltzeko makinei eta kafetegiei loturik. 
Hala, Nafarroako Nutrizio Estrategia landu aurretik, beharrezkotzat jo da diagnostiko bat egitea, ekintza zehatzetara bideratzeko, eta ezinbestekotzat jo da, orobat, Nafarroako Osasun Publikoaren eta Lan Osasunaren Institutuak egindako hasierako lanarekin jarraitzea. Horretarako, Nafarroako Foru Komunitateko unibertsitateaz kanpoko ikastetxe publikoetako jantoki motak eskualdekoetatik harago zabalduko dira, eta jantoki horiek in situ ebaluatuko dira. Horri esker, gainera, Foru Komunitatea zer egoeratan dagoen jakinen da, 315/2025 Errege Dekretu onetsi berriak ezartzen duenari dagokionez.
Horretarako, 390 (30.000 euro) eta 391 (11.000 euro) zuzenketa parlamentarioen aurrekontu-zuzkidura Nafarroako Foru Komunitateko nutrizioaren egoeraren diagnostikoa zabaltzera bideratu da; izan ere, diagnostiko finago batek estrategia efizienteago bat lantzea eta eskola-jantokietan Nafarroako Osasun Publikoaren eta Lan Osasunaren Institutuaren lanean aurrera egitea ekarriko du. 
Profil dietista-nutrizionista zuten bi profesional kontratatu ziren 2025eko uztailaren 1etik abenduaren 31ra, eta bi zatitan lan egitea planteatu zen kontratatutako bi pertsonentzat: 
1.
Ekainaren 16tik abuztuaren 31ra:
Nafarroako haurren eta helduen dietari buruzko elikagai-kontsumoari eta bizimoduei buruzko dokumentazioa berrikustea eta biltzea. Informazio-iturri hauek nabarmentzen dira, erabilgarritasunagatik, aldizkakotasunagatik eta sendotasunagatik:
· Nekazaritza, Arrantza eta Elikadura Ministerioaren elikadura-kontsumoko panela. Etxeetako kontsumo-panela.
· Osasunari buruzko inkestak, Nafarroako Foru Komunitateko datuekin.
· Nafarroako Gizarte eta Bizi-baldintzen Inkesta. Nafarroako Estatistika Institutua (NASTAT).
Eskura dagoen informazioarekin lantzen ahal ez den diagnostikoa osatzeko behar posibleak identifikatzea.
2.
Irailaren 1etik aurrera: 
Kontratatutako bi pertsonetako batek jarraitu du lanarekin, kontratua amaitu aurretik fase diagnostikoaren txostena eta erakundearekin adostutako plan operatiboaren proposamena aurkezteko.
Bigarren pertsonak laguntza eman du unibertsitateaz kanpoko ikastetxeetako jantokiei buruzko lana jarraitzeko eta zabaltzeko, Nafarroako Osasun Publikoaren eta Lan Osasunaren Institutuak zuzenduta, Elikadura Segurtasunaren eta Nutrizioaren Espainiako Agentziaren irizpideei jarraikiz (Elikadura Katearen Kontrol Ofizialeko Plan Nazionalaren 16. Programari dagokionez). Nafarroako Osasun Publikoaren eta Lan Osasunaren Institutuak identifikatutako beharrei erantzun nahi zaie.
Jasota utziko da emandako informazioaren konfidentzialtasuna, Nafarroako Parlamentuaren Erregelamenduaren 14. artikuluaren babesean parlamentariak dokumentazioa eskatzeko duen eskubidearen markoan.
Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.
Iruñean, 2025eko abenduaren 2an
Osasuneko kontseilaria: Fernando Domínguez Cunchillos
